་པ་ཡོད༔དེ་ལ་བདུད་ཀྱི་སྡོང་ཟླ་བྱེད༔མདོ་ཁམས་ཐམས་ཅད་ཁྲག་ཏུ་བསྐྱིལ༔བོད་འདིར་སྨོན་ལམ་ལོག་འབྲས་ཀྱིས༔ས་དབང་བྱང་སེམས་ཀུན་ཀྱང་ཕབ༔བདུད་སྤྲུལ་ནག་སྤྱོད་ཁྲི་རུ་མཆོད༔དེས་སྐྱོན་མ་མོ་དམ་ཅན་འཁྲུགས༔དཀར་ཕྱོགས་ལྷ་སྲིན་དག་ཀྱང་འཁྲུགས༔ནད་མུག་མཚོན་གྱི་འཚུབས་མ་སློང༔བན་སྔགས་མཐུ་ནུས་སྡིག་པས་བཅོམ༔ལྷ་དང་སྲུང་མར་ཡི་ཆད་བྱེད༔ལས་ངན་བསགས་པའི་བསྐལ་ངན་ཤར༔དེ་མི་མཐོང་ཞིང་དུས་ངན་ཟེར༔ཆོས་བཞིན་སྤྱོད་པ་ཉམས་དམའ་ནས༔སྡིག་སྤྱོད་ཟོག་པོ་གཙུག་ཏུ་མཆོད༔མདོ་སྔགས་བསྟན་པའི་བཅུད་ཉམས་པས༔གྲུབ་པ་ཐོབ་པ་ཉིན་སྐར་ཙམ༔དེ་འདྲའི་དུས་ངན་ཤར་བའི་ཚེ༔ཆོས་འདིའི་གདུལ་བྱའི་དུས་ཚིགས་སོ༔སློབ་དཔོན་ཧཱུྃ་ཆེན་ཀཱ་ར་ཉིད༔པདྨ་བདག་དང་གཉིས་མེད་སྐུ༔བདུད་འཇོམས་རྡོ་རྗེ་ཁྲོ་ལོད་རྩལ༔སྦལ་ཚུལ་སྒྱུ་མའི་རྣལ་འབྱོར་འབྱུང་༔དེ་ཡིས་ཆོས་འདི་སྟོན་པ་དང་༔སྤེལ་ཚེ་བདུད་སྟོབས་འཇོམས་འགྱུར་རོ༔བཀའ་སྲུང་དཔལ་མགོན་ནག་པོ་ཡིས༔སྲུངས་ཤིག་བཛྲ་ས་མ་ཡ༔དེ་ནས་ལག་ལེན་རིམ་པ་ནི༔དང་པོ་སྒྲུབ་གནས་དབེན་པའི་སར༔དཀྱིལ་འཁོར་མཐིང་ནག་གྲུ་གསུམ་དུ༔གནམ་ལྕགས་འཁོར་ལོ་རྩིབས་བརྒྱད་བྲི༔ཚོམ་བུ་སྒྲུབ་གཏོར་མཆོད་རྫས་སོགས༔མཛེས་ཤིང་ཡིད་འོང་རྒྱན་ལྡན་བཤམས༔དཀར་ཕྱོགས་སྐྱོང་ལ་གཏོར་མ་ཕུལ༔ནག་ཕྱོགས་བགེགས་ལ་གླུད་འཇལ་ཞིང་༔དང་པོ་སྐྱབས་སུ་འགྲོ་བ་ནི༔ཧཱུྃ༔སངས་རྒྱས་ཆོས་དང་དགེ་འདུན་དང་༔བླ་མ་ཡི་དམ་མཁའ་འགྲོ་དང་༔མཐུ་སྟོབས་མངའ་བདག་རྡོ་རྗེ་ཅན༔ཡིད་ལ་དྲན་པས་སྐྱབས་སུ་མཆི༔དེ་ནས་སེམས་བསྐྱེད་པ་ནི༔ཀྱེ༔སྡུག་བསྔལ་གསུམ་གྱི་ཁྲི་མུན་དུ༔འཆིང་བའི་སྐྱེ་འགྲོ་སེམས་ཅན་ཀུན༔བདག་གིས་གཏན་བདེའི་རྒྱས་འདེབས་ཕྱིར༔རྡོ་རྗེའི་དཀྱིལ་འཁོར་ཆེན་པོར་འཇུག༔དེ་ནས་བགེགས་བསྐྲད་པ་ནི༔ཧཱུྃ༔ང་ནི་ཕྱག་ན་རྡོ་རྗེའི་སྐུ༔འཁོར་འདས་ཡོངས་ཀྱི་ཆེ་བཙན་མཆོག༔ཉོན་ཅིག་བགེགས་དང་ལོག་འདྲེན་ཚོགས༔ལན་ཆགས་གཏོར་མ་འདི་ལོངས་ལ༔རྒྱ་མཚོ་ཆེན་པོའི་ཕ་མཐར་དེངས༔བཀའ་འདས་ལུས་སེམས་ཐལ་བར་བརླག༔དེ་བས་ད་ལྟ་ཕྱིར་དེངས་ཤིག༔རྩ་སྔགས་ཧཱུྃ་བཞིའི་སྔགས་ཀྱིས་ཐུན་བྲབ་བོ༔དེ་ནས་སྲུང་འཁོར་བསྒོམ་པ་ནི༔ཧཱུྃ༔བདག་ཉིད་གསང་བདག་གཏུམ་པོའི་སྐུ༔ཐུགས་ལས་སྤྲུལ་པའི་འོད་ཟེར་གྱིས༔སྟེང་འོག་ཕྱོགས་མཚམས་ཐམས་ཅད་ཀུན༔རྡོ་རྗེ་རིན་ཆེན་པདྨ་དང་༔རྒྱ་གྲམ་འཁོར་ལོ་མེ་རླུང་ཆུ༔ཁྲོ་ཆུང་ཁྱུང་སྡིག་འབར་བས་བསྲུང་༔སྣང་སྲིད་དྲག་པོའི་དཀྱིལ་འཁོར་རྫོགས༔ཨོཾ་བཛྲ་ཙཎྜ་མ་ཧཱ་རོ་ཥ་ཎ་ཧཱུྃ་ཕཊ༔བུདྡྷ་བཛྲ་རཏྣ་པདྨ་ཀརྨ་རཾ་ཡཾ་ཁཾ༔སརྦ་རཀྵ་རཀྵ་བྷྲུྃ་སྭཱ་ཧཱ༔དེ་ནས་བྱིན་ཆེན་དབབ་པ་ནི༔ཧཱུྃ༔ཆོས་སྐུ་ཀུན་བཟང་ལོངས་སྐུ་རྡོ་རྗེ་ཆོས༔སྤྲུལ་སྐུ་འགྲོ་དོན་རྫོགས་མཛད་གསང་བའི་བདག༔སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི༔དབང་བྱིན་དངོས་གྲུབ་མ་ལུས་འདིར་ཕོབ་ཅིག༔ཨོཾ་བཛྲ་ཙཎྜ་མ་ཧཱ་རོ་ཥ་ཎ་ཧཱུྃ་ཕཊ༔སརྦ་ཀཱ་ཡ་ཝཱཀ་ཙིཏྟ་སིདྡྷི་ས་མ་ཡ་ཛ་ཛ་ཨ་ཝེ་ཤ་ཡ་ཨ་ཨ༔དེ་ནས་མཆོད་རྫས་བྱིན་བརླབ་ནི༔ཨོཾ་ཨཱཿཧཱུྃ༔སྣང་སྲིད་ཐམས་ཅད་སྟོང་པའི་ངང་༔དག་པ་ཡེ་ཤེས་རོལ་པའི་རྩལ༔རྒྱལ་བ་རྒྱ་མཚོ་མཉེས་བྱེད་པའི༔འདོད་ཡོན་མཆོད་པའི་སྤྲིན་དུ་གྱུར༔ཨོཾ་ཨཱཿཧཱུྃ་སརྦ་པཉྩ་པཱུ་ཛ་གྷ་ཎ་ཙཀྲ་ཧཱུྃ༔དེ་ནས་དཀྱིལ་འཁོར་བསྐྱེད་པ་ནི༔ཨཱཿགཟུང་དང་འཛིན་པས་བསྡུས་པ་ཡི༔ཆོས་རྣམས་ཡེ་སྟོང་ཆེན་པོའི་མཁའ༔ཁམས་གསུམ་མ་ལུས་ཡོངས་ཁྱབ་ཀྱི༔འུབ་ཆུབ་རོལ་པའི་སྙིང་རྗེ་བརྡལ༔ཧཱུྃ་ལས་འོད་འཕྲོས་སྣང་སྲིད་ཁམས༔དག་པ་ཡེ་ཤེས་རོལ་པར་འཕོས༔ཡེ་ཤེས་ལྔ་ལྡན་ལྷུན་གྲུབ་ཀྱི༔རོལ་པ་ཆེན་པོའི་གཞལ་ཡས་སུ༔པདྨ་ཉི་ཟླ་གཟའ་བརྒྱད་དང་༔ཀླུ་བརྒྱད་བསྣོལ་བའི་གདན་སྟེང་དུ༔ཧཱུྃ་ལས་རང་ཉིད་གསང་བའི་བདག༔གཏུམ་དྲག་ནག་པོ་རྔམས་བརྗིད་སྐུ༔མཐིང་ནག་ཞལ་གཅིག་ཕྱག་གཉིས་པ༔ཕྱག་གཡས་གནམ་ལྕགས་རྡོ་རྗེ་གསོར༔གཡོན་པས་དུག་སྦྲུལ་རིགས་ལྔ་བཅང་༔སྡིགས་མཛུབ་རྩེ་ནས་བྱ་ཁྱུང་དང་༔མེ་དུག་མཚོན་ཐུན་ཚྭ་ཚྭ་འཕྲོ༔ཞལ་གདངས་ལྗགས་འདྲིལ་མཆེ་བ་གཙིགས༔སྨ་ར་སྨིན་མ་མེ་ཞགས་འཕྲོ༔དབུ་སྐྲ་དམར་སེར་གྱེན་དུ་འབར༔སྤྱན་གསུམ་དམར་ཟླུམ་མཁའ་ལ་གཟིགས༔ཐོད་སྐམ་དབུ་རྒྱན་ཅོད་པན་མཐིང་༔སྙན་ཆ་རིན་ཆེན་ནོར་བུའི་མིག༔གླང་ཆེན་ཀོ་རློན་གཡང་གཞི་དང་༔སྟག་ཤམ་སྦྲུལ་ཆུན་ཐོད་ཕྲེང་བརྒྱན༔ཐལ་ཆེན་ཚོམ་བུ་ཁྲག་ཐིག་དང་༔ཞག་གི་ཟོ་རིས་རབ་ཏུ་བརྒྱན༔ཡེ་ཤེས་མེ་དཔུང་ཀློང་དུ་འགྱིང་༔སྤྱི་བོར་བྱ་ཁྱུང་ནག་པོ་ལྡིང་༔བདེ་ཆེན་འཁོར་ལོའི་ཙཀྲའི་དབུས༔སངས་རྒྱས་དྲག་པོ་དཀར་གསལ་འབར༔ཕྱག་གཉིས་འཁོར་ལོ་ཕག་ནག་འཛིན༔ལོངས་སྤྱོད་འཁོར་ལོར་པདྨའི་སྟེང་༔པདྨ་ཀྲོ་དྷ་དམར་ནག་འབར༔ཕྱག་གཉིས་རལ་གྲི་ཁྱུང་ཆེན་བསྣམས༔ཆོས་ཀྱི་འཁོར་ལོ་རྡོ་རྗེའི་སྦུབས༔རྡོ་རྗེ་ཀྲོ་དྷ་མཐིང་ནག་སྐུ༔ཕྱག་གཉིས་རྡོ་རྗེ་སྦྲུལ་ཞགས་བསྣམས༔སྤྲུལ་པའི་འཁོར་ལོ་དགའ་འཁྱིལ་དུ༔རཏྣ་ཀྲོ་དྷ་སེར་ནག་བརྗིད༔ཕྱག་གཉིས་རིན་ཆེན་སེང་གེ་བསྣམས༔བདེ་སྐྱོང་འཁོར་ལོ་རྒྱ་གྲམ་སྟེང་༔ཀརྨ་ཀྲོ་དྷ་ལྗང་ནག་འཇིགས༔ཕྱག་གཉིས་རྒྱ་གྲམ་ལྕགས་སྡིག་བསྣམས༔ཀུན་ཀྱང་ཞབས་གཉིས་འདོར་སྟབས་བགྲད༔སྤྱི་བོར་རང་མདོག་བྱ་ཁྱུང་ལྡིང་༔དུག་ལྔ་ཡོངས་སྒྲོལ་དཔལ་དུ་ཤར༔ལུས་ནང་ཁྱུང་སྡིག་ཁྲོ་བོས་ཁེངས༔བུ་ག་དགུ་ནས་སེང་ཁྱུང་སྡིག༔མེ་དང་བཙན་དུག་ངད་རླངས་འཕྱོ༔ནད་རིམས་གདོན་བཅས་བརླག་པར་བསྒོམ༔ཕྱོགས་བཅུར་གཉིས་མེད་སྤྲུལ་པའི་འཁོར༔སྟེང་ཕྱོགས་ཁྲོ་ཆེན་ཧཱུྃ་ཀཱ་ར༔སྔོ་སྐྱ་ཞལ་གཅིག་ཕྱག་གཉིས་པ༔རྡོ་རྗེ་གཡས་ལ་སྡིགས་འཛུབ་གཡོན༔སྟེང་གདོན་མ་ལུས་ཟིལ་གནོན་བྱེད༔ཤར་དུ་རྣམ་པར་རྒྱལ་བ་དཀར༔ཐོ་བ་གཡས་ལ་སྡིགས་མཛུབ་གཡོན༔དྲི་ཟ་མ་ལུས་ཟིལ་གནོན་བྱེད༔ཤར་ལྷོར་དབྱུག་པ་སྔོན་པོ་ནི༔གཡས་པས་དབྱུག་ཏོ་གཡོན་སྡིགས་མཛུབ༔མེ་ལྷ་མ་ལུས་ཟིལ་གནོན་བྱེད༔ལྷོ་ཕྱོགས་གཤིན་རྗེ་གཤེད་སེར་ནག༔བེ་ཅོན་གཡས་ལ་ཞགས་པ་གཡོན༔གཤིན་རྗེ་མ་ལུས་ཟིལ་གནོན་བྱེད༔ལྷོ་ནུབ་མི་གཡོ་མགོན་པོ་ལྗང་༔རལ་གྲི་གཡས་ལ་སྡིགས་མཛུབ་གཡོན༔སྲིན་པོའི་གདོན་ཚོགས་ཟིལ་གནོན་བྱེད༔ནུབ་ཕྱོགས་རྟ་མགྲིན་དམར་ནག་འབར༔ཕྱག་གཉིས་སྤུ་གྲི་སྡིགས་མཛུབ་མཛད༔ཀླུ་གཉན་མ་ལུས་ཟིལ་གནོན་བྱེད༔ནུབ་བྱང་འདོད་པའི་རྒྱལ་པོ་མཐིང་༔ཕྱག་གཉིས་རྔ་ཡབ་སྡིགས་མཛུབ་མཛད༔རླུང་ལྷ་མ་ལུས་ཟིལ་གནོན་བྱེད༔བྱང་ཕྱོགས་བདུད་རྩི་འཁྱིལ་ལ་ལྗང་༔རྒྱ་གྲམ་གཡས་ལ་སྡིགས་མཛུབ་གཡོན༔གནོད་སྦྱིན་མ་ལུས་ཟིལ་གནོན་བྱེད༔བྱང་ཤར་ཁམས་གསུམ་རྣམ་རྒྱལ་སེར༔ཕྱག་གཡས་མདའ་འགེངས་གཡོན་སྡིགས་མཛུབ༔དབང་ལྡན་མ་ལུས་ཟིལ་གནོན་བྱེད༔འོག་ཕྱོགས་སྟོབས་ཆེན་ནག་པོ་ཡི༔གཡས་པས་རལ་གྲི་གཡོན་ཐོད་ཁྲག༔འོག་གདོན་མ་ལུས་ཟིལ་གནོན་བྱེད༔ཀུན་ཀྱང་མེ་དཔུང་དམར་ནག་ཀློང་༔ཕྱོགས་སྐྱོང་ཕོ་མོ་བསྣོལ་བའི་སྟེང་༔ཞབས་གཉིས་གྱད་ཀྱི་འདོར་སྟབས་བགྲད༔དུར་ཁྲོད་ཆས་བརྒྱད་དཔལ་ཆས་རྫོགས༔གར་དགུའི་ཉམས་དང་ལྡན་པར་བསྐྱེད༔སྣང་སྲིད་སྡེ་བརྒྱད་ལྷ་འདྲེ་དང་༔ཁྱད་པར་གཟའ་ཀླུའི་གཤེད་དུ་བསྒོམ༔ཤར་སྒོར་རྡོ་རྗེ་ལྕགས་ཀྱུ་མ༔དཀར་མོ་ལྕགས་ཀྱུ་སྦྲུལ་ཆུན་བཅིངས༔ལྷོ་སྒོར་རིན་ཆེན་ཕག་གདོང་མ༔སེར་མོ་ཞགས་པ་སེང་གེ་བསྣམས༔ནུབ་སྒོར་པདྨ་ལྕགས་སྒྲོག་མ༔དམར་མོ་ལྕགས་སྒྲོག་རྨ་བྱ་བསྣམས༔བྱང་སྒོར་ཀརྨ་དྲིལ་བུ་མ༔ལྗང་མོ་དྲིལ་བུ་ལྕགས་སྡིག་བསྣམས༔ཕྲིན་ལས་བཞི་ལ་མངའ་དབང་བསྒྱུར༔བར་ཆད་མ་ལུས་སེལ་བར་བསྒོམ༔ལྷ་ཚོགས་དེ་དག་ཐམས་ཅད་ཀྱི༔སྤྱི་བོར་ཨོཾ་དང་མགྲིན་པར་ཨཱ༔ཐུགས་ཀར་ཧཱུྃ་ལས་འོད་ཟེར་ནི༔དཀར་དམར་མཐིང་ནག་རབ་འཕྲོས་པས༔འོག་མིན་བདེ་ཆེན་ལྕང་ལོ་ཅན༔ཁྱད་པར་རང་སྣང་རྣམ་དག་ཀློང་༔དཔལ་ཆེན་ཕྱག་ན་རྡོ་རྗེ་དང་༔རྒྱུད་སྡེ་རྒྱ་མཚོའི་དཀྱིལ་འཁོར་ལྷ༔རྟེན་དང་བརྟེན་པའི་དཀྱིལ་འཁོར་ལྷའི༔རྣམ་པར་སྤྱན་དྲངས་དབྱེར་མེད་དུ༔ངོ་བོ་རང་བཞིན་ཐུགས་རྗེའི་རྩལ༔གཉིས་མེད་ཆེན་པོར་ཆམ་གཅིག་རོལ༔ཨོཾ་བཛྲ་པཱ་ཎི་སརྦ་བུདྡྷ་བཛྲ་རཏྣ་པདྨ་ཀརྨ་ཀྲོ་དྷ་སརྦ་ས་པ་རི་ཝཱ་ར་བཛྲ་ས་མ་ཡ་ཛཿཛཿལན་གསུམ་བརྗོད་དེ་སྤྱན་དྲངས་པ་ནི༔སྤོས་བསྲེག་རོལ་མོ་སྣ་ཚོགས་བསྒྲགས་ཏེ་གདུང་བའི་དབྱངས་ཀྱིས༔ཧཱུྃ༔འོག་མིན་ཆོས་དབྱིངས་ཕོ་བྲང་ནས༔རྡོ་རྗེ་འཆང་ཆེན་གཤེགས་སུ་གསོལ༔བདེ་ཆེན་དག་པ་མཁའ་སྤྱོད་ནས༔རིག་འཛིན་རྒྱལ་པོ་གཤེགས་སུ་གསོལ༔ལྕང་ལོ་ཅན་གྱི་གནས་མཆོག་ནས༔ཕྱག་ན་རྡོ་རྗེ་གཤེགས་སུ་གསོལ༔རང་སྣང་དོན་གྱི་འོག་མིན་ནས༔ཁྱབ་བདག་མགོན་པོ་གཤེགས༴སྤྲོས་བྲལ་ཆོས་སྐུའི་གཞལ་ཡས་ནས༔རིགས་ལྔའི་ཁྲག་འཐུང་གཤེགས༴རྟོག་མེད་མཉམ་ཉིད་ཀློང་ཆེན་ནས༔ཡེ་ཤེས་ཁྲོ་བཅུ་གཤེགས༴ཚད་མེད་ཐུགས་རྗེའི་གཞལ་ཡས་ནས༔སྒོ་སྐྱོང་མ་བཞི་གཤེགས༴ཡེ་ཤེས་དབྱིངས་སུ་ཡེ་རྫོགས་པས༔ལྷན་སྐྱེས་བདེ་ཆེན་རང་ཞལ་ཏེ༔དོན་ལ་གཤེགས་བྱོན་མི་དམིགས་ཀྱང་༔གདུལ་བྱ་ཐབས་ཀྱིས་འདུལ་བའི་ཕྱིར༔གང་འདུལ་ཕྲིན་ལས་ད་དགོངས་འཚལ༔བཛྲ་ས་མ་ཡ་ཛ་ཛ་སྟྭཾ༔དེ་ནས་བཞུགས་སུ་གསོལ་བ་ནི༔ཧཱུྃ༔གདོད་ནས་ལྷན་སྐྱེས་ཡེ་ཤེས་ལྷ༔བདག་དང་གཉིས་སུ་མེད་པའི་ངང་༔དམ་ཚིག་ཡེ་ཤེས་གཉིས་མེད་སྐུར༔འདུ་འབྲལ་མེད་པར་རོ་གཅིག་རོལ༔ཛྙཱ་ན་བཛྲ་ས་མ་ཡ་སྟྭཾ་ཏིཥྛ་ལྷན༔དེ་ནས་ཕྱག་འཚལ་བ་ནི༔ཧཱུྃ༔ངོ་བོ་སྐྱེ་མེད་ཆོས་ཀྱི་སྐུ༔རང་བཞིན་འགགས་མེད་ལོངས་སྤྱོད་རྫོགས༔ཐུགས་རྗེ་ཕྱོགས་མེད་སྤྲུལ་པའི་སྐུ༔ཡོངས་འདུས་དཔལ་ལ་ཕྱག་འཚལ་ལོ༔ན་མོ་པུ་རུ་ཤ་ཡ་ཧོཿདེ་ནས་མཆོད་པ་འབུལ་བ་ནི༔ཧཱུྃ༔མཆོད་ཡོན་ཞབས་བསིལ་མེ་ཏོག་དང་༔བདུག་སྤོས་མར་མེ་དྲི་ཆབ་དང་༔ཞལ་ཟས་རོལ་མོ་ཉེར་སྤྱོད་ཚོགས༔གསང་བདག་དཀྱིལ་འཁོར་ལྷ་ལ་འབུལ༔ཨོཾ་བཛྲ་ཨརྒྷཾ་པཱདྱཾ་པུཥྤེ་དྷུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤཔྡ་པྲ་ཏཱིཙྪ་ཧོཿཧཱུྃ༔གཟུགས་མཛེས་སྒྲ་སྙན་དྲི་ཞིམ་དང་༔རོ་མངར་རེག་བྱ་འཇམ་ལ་སོགས༔འདོད་ཡོན་ལྔ་ཡི་མཆོད་སྤྲིན་ཚོགས༔གསང་བདག་དཀྱིལ་འཁོར་ལྷ་ལ་འབུལ༔ཨོཾ་རཱུ་པ་ཤཔྡ་གནྡྷེ་རཱ་ས་སྤཪྴེ་པྲ་ཏཱིཙྪ་ཧོཿཧཱུྃ༔རྩ་བརྒྱད་སྟོང་སྦྱར་ཨ་མྲྀ་ཏ༔སྣང་སྲིད་བཅུད་དྲིལ་གཏོར་ཆེན་པོ༔འཁོར་བ་ཡོངས་སྒྲོལ་དམར་ཆེན་ཁྲག༔གསང་བདག་དཀྱིལ་འཁོར་མཉེས་ཕྱིར་འབུལ༔མ་ཧཱ་སརྦ་པཉྩ་ཨ་མྲྀ་ཏ་རཀྟ་བ་ལིངྟ་ཁཱ་ཧི༔ཧཱུྃ༔སྣང་བ་ཡབ་ལ་སྟོང་པ་ཡུམ༔ཡབ་ཡུམ་ཡེ་སྦྱོར་བདེ་ཆེན་སྦྱོར༔གསང་བདག་དཀྱིལ་འཁོར་དགྱེས་ཕྱིར་འབུལ༔མཆོག་གི་དངོས་གྲུབ་སྩལ་དུ་གསོལ༔བོ་དྷི་ཙིཏྟ་མ་ཧཱ་སུ་ཁ་པཱུ་ཛ་ཧོ༔ཧཱུྃ༔དབྱིངས་དང་ཡེ་ཤེས་མཉམ་སྦྱོར་བའི༔བརྟུལ་ཞུགས་ཆེན་པོའི་རྩལ་ཤུགས་ཀྱིས༔འཁོར་བ་མྱང་འདས་ངང་དུ་སྒྲོལ༔གསང་བདག་དགྱེས་ཕྱིར་ཞལ་དུ་བསྟབ༔སརྦ་གྷ་ཎ་པཱུ་ཛ་ཧོཿདེ་ནས་བསྟོད་པ་ནི༔ལྷར་སྣང་རོལ་བའི་ཏིང་འཛིན་གྱིས༔ཧཱུྃ༔གདོད་མའི་མགོན་པོ་ཀུན་ཏུ་བཟང་༔དབྱིངས་ལས་མ་གཡོས་རང་བྱུང་རྩལ༔རྟོག་མེད་རྟོག་སྒྲིབ་བཅོམ་པའི་དཔལ༔ཞེ་སྡང་རང་གྲོལ་ཞེ་སྡང་འཇོམས༔ཡེ་ཤེས་རྣམ་རོལ་དཔག་ཡས་འགྱེད༔རྡོ་རྗེ་ཅན་ལ་ཕྱག་འཚལ་བསྟོད༔ཧཱུྃ༔རྔམས་བརྗིད་འཇིགས་རུང་ཁྲོ་གཏུམ་ངོམས༔རྒྱལ་བའི་དཀྱིལ་འཁོར་སྐུ་ལ་རྫོགས༔བདུད་དང་རཱུ་དྲ་ལོག་ལྟའི་གཤེད༔རྡོ་རྗེའི་སྐུ་ལ་ཕྱག་འཚལ་བསྟོད༔ཧཱུྃ༔དྲག་པོའི་ཧཱུྃ་གིས་སྒྲ་སྒྲོགས་པས༔སྲིད་གསུམ་འཁོར་བ་དབྱིངས་སུ་འཇིགས༔ཁམས་གསུམ་འཁྲུལ་པའི་རྒྱུན་ཐག་གཅོད༔རྡོ་རྗེ་ཅན་གྱི་གསུང་ལ་བསྟོད༔ཧཱུྃ༔ཡེ་ཤེས་ཐུགས་རྗེ་རླབས་ཆེན་གྱིས༔ལོག་པར་རྟོག་པའི་འཁྲུལ་འཁོར་འཇོམས༔མ་རིག་མུན་པའི་མལ་དུབ་ཀྱི༔རྒྱུ་དྲུག་འཁྲུལ་པའི་བག་ཆགས་བཅོམ༔བདེ་བ་ཆེན་པོའི་ཀློང་རྒྱས་འདེབས༔རྡོ་རྗེ་ཅན་གྱི་ཐུགས་ལ་བསྟོད༔ཧཱུྃ༔གསང་བདག་ཕྱག་ན་རྡོ་རྗེ་ཡི༔ཡོན་ཏན་ཕྲིན་ལས་རོལ་གར་དཔྱིད༔ཡེ་ཤེས་རིགས་ལྔ་ཁྲག་འཐུང་བཅུ༔སྤྲུལ་པའི་ཁྱུང་ཆེན་སྒོ་མ་བཞི༔ཡོངས་རྫོགས་དཀྱིལ་འཁོར་ལྷ་ལ་བསྟོད༔ལྟ་བ་ཁྱབ་བརྡལ་རྡོ་རྗེས་བསྟོད༔སྒོམ་པ་འུབ་ཆུབ་རོལ་པས་བསྟོད༔སྤྱོད་པ་རང་གྲོལ་ཆེན་པོས་བསྟོད༔རང་ཉིད་ལྷ་ལ་ལྷ་ཉིད་རང་༔གདོད་ནས་འདུ་འབྲལ་མེད་པའི་ངང་༔རིག་པའི་ངང་དུ་བསྟོད་པར་བགྱི༔བསྟོད་བྱ་སྟོད་བྱེད་དབྱེར་མེད་དུ༔བྱང་ཆུབ་ཆེན་པོར་སངས་རྒྱས་སོ༔མ་འོངས་ང་ཡི་བརྒྱུད་འཛིན་རྣམས༔གཉན་དང་གཟའ་ཀླུ་ཁ་དར་ནས༔སྐྱེ་འགྲོ་མི་བདེ་སྡུག་བསྔལ་ཆེ༔འདི་ཉིད་ཉམས་སུ་ལེན་པའི་མི༔གནམ་ལྕགས་རྡོ་རྗེའི་རྫོངས་སུ་ཚུད༔ལེགས་པའི་ཡོན་ཏན་གོང་དུ་འཕེལ༔བསྐྱེད་དང་རྫོགས་པའི་རིམ་པ་གནད༔བསྙེན་སྒྲུབ་དམིགས་གཟེར་བསྒྱུར་ཁ་གཙོ༔དེ་ལྟར་ཉམས་ལེན་གནད་ལྡན་ངང་༔བསྒྲུབ་པ་ཙམ་གྱི་དངོས་གྲུབ་ཐོབ༔བུད་མེད་ཡེ་ཤེས་མཚོ་རྒྱལ་ཁྱོད༔པདྨ་བདག་གི་སྙིང་ཐིག་འདི༔ཡི་གེར་ཐོབ་ལ་གཏེར་དུ་སྦོས༔བཀའ་སྲུང་དཔལ་མགོན་ནག་པོར་བཅོལ༔ཐུབ་པར་སྲུངས་ཤིག་ས་མ་ཡ༔བདུད་སྤྲུལ་སྡེ་ལྔའི་སྲོག་རྩ་ཆོད༔བཀའ་དང་ཐ་ཚིག་གཉན་པོའི་རྒྱ༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔བརྡ་ཐིམ༔ཨྠིྀ༔པདྨ་བདུད་འཇོམས་རྡོ་རྗེ་ངས།།ཟབ་མོའི་གཏེར་སྒོ་འབྱེད་པའི་ཚེ།།མ་དང་མཁ